AARHUS: Trafiksikkerhedskampagnen 'Aarhus bremser for gult' skal de kommende uger få århusianske bilister til, ja - at bremse for gult.

Det er århusianerne nemlig utroligt dårlige til.

En analyse, som Cowi har lavet for Aarhus Kommune, viser, at bilisterne i Smilets By drøner over for gult hele 161.000 gange hver dag. Analysen viser desuden, at det røde lys bliver ignoreret 32.500 gange om dagen.

Og tallene bliver ikke mindre opsigtsvækkende af, at bilister, der kører over for gult eller rødt lys, er medvirkende årsag til to ud af tre ulykker med personskade i Aarhus Kommune.

- Tallene understreger i allerhøjeste grad, hvorfor det er vigtigt, at vi bliver ved med at have fokus på problemet med gul- og rødkørsel. Selvom vi har travlt i hverdagen, må vi ikke sætte egen eller andres trafiksikkerhed over styr ved at tage unødvendige chancer i trafikken, siger Bünyamin Simsek (V), rådmand for Teknik og Miljø, i en pressemeddelelse.